[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 08.09.2005

SEC(2005) 1083 τελικό

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ αριθ. 6 ΣΤΟΝ ΠΡΟΫΠΟΛΟΓΙΣΜΟ ΓΙΑ ΤΟ 2005 ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III – Επιτροπή

( υποβάλλεται από την Επιτροπή)

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ αριθ. 6 ΣΤΟΝ ΠΡΟΫΠΟΛΟΓΙΣΜΟ ΓΙΑ ΤΟ 2005 ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III – Επιτροπή

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας, και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 37,

Η Ευρωπαϊκή Επιτροπή υποβάλλει στην αρμόδια επί του προϋπολογισμού αρχή το προσχέδιο διορθωτικού προϋπολογισμού αριθ. 6 στον προϋπολογισμό για το 2005 ένεκα των λόγων που εξηγούνται στην αιτιολογική έκθεση.

***

ΠΙΝΑΚΑΣ ΠΕΡΙΕΧΟΜΕΝΩΝ

ΑΙΤΙΟΛΟΓΙΚΗ ΕΚΘΕΣΗ 4

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ 9

ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΙ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Η γενική κατάσταση εσόδων και η κατάσταση εσόδων και δαπανών για το τμήμα III (Επιτροπή) διαβιβάζονται ξεχωριστά μέσω του συστήματος SEI-BUD. Η απόδοση στα αγγλικά επισυνάπτεται ως παράρτημα του προϋπολογισμού δίκην παραδείγματος.

ΑΙΤΙΟΛΟΓΙΚΗ ΕΚΘΕΣΗ

Στις 8 Ιανουαρίου 2005 μια μεγάλη θύελλα έπληξε μεγάλα τμήματα της βόρειας Ευρώπης, προκαλώντας σοβαρότατες καταστροφές σε πολλές χώρες. Εντός της προθεσμίας των δέκα εβδομάδων που καθορίζεται στο άρθρο 4 του κανονισμού (ΕΚ) αριθ. 2012/2002[2], η Σουηδία, η Εσθονία, η Λετονία και η Λιθουανία υπέβαλαν αίτηση για δημοσιονομική συνδρομή από το Ταμείο Αλληλεγγύης της ΕΕ σε σχέση με τη συγκεκριμένη θύελλα.

Οι υπηρεσίες της Επιτροπής προέβησαν σε ενδελεχή εξέταση των αιτήσεων δυνάμει του κανονισμού (ΕΚ) αριθ. 2012/2002, ιδίως δε με τα άρθρα 2, 3 και 4.

Τα πλέον σημαντικά στοιχεία των αξιολογήσεων μπορούν να συνοψισθούν ως εξής:

Σουηδία

1. Η αίτηση υπεβλήθη στις 10 Μαρτίου 2005, εντός της προθεσμίας των δέκα εβδομάδων από την καταγραφή της πρώτης ζημίας στις 8 Ιανουαρίου 2005. Κατόπιν αιτήματος των υπηρεσιών της Επιτροπής, οι αρχές της Σουηδίας υπέβαλαν συμπληρωματικά στοιχεία, τα οποία παρελήφθησαν στις 26 Μαΐου 2005.

2. Πρόκειται για θεομηνία. Η Σουηδία υπολογίζει ότι οι συνολικές άμεσες ζημίες ανέρχονται σε 2,297 δισεκατομμύρια ευρώ. Επειδή το ποσό αυτό υπερβαίνει το όριο του 0,6% του ακαθάριστου εθνικού εισοδήματος (ΑΕΕ) της Σουηδίας (1,603 δις ευρώ), η θεομηνία μπορεί να θεωρηθεί ως «μείζων φυσική καταστροφή», με αποτέλεσμα να εμπίπτει στο κύριο πεδίο εφαρμογής του κανονισμού 2012/2002.

3. Η θύελλα προκάλεσε σοβαρές ζημίες στα δάση και τις υποδομές, ιδιαίτερα στη νότια Σουηδία. Υπολογίζεται ότι η θύελλα ξερίζωσε 75 εκατ. κυβικά μέτρα ξυλείας (η ποσότητα αυτή ισοδυναμεί με τη συνολική ποσότητα ξυλείας που αποτελεί αντικείμενο υλοτομίας επί έναν χρόνο στο σύνολο της Σουηδίας). 450.000 νοικοκυριά έμειναν χωρίς ηλεκτρισμό, και 250.000 συνδρομητές τηλεφώνου έμειναν χωρίς δυνατότητα τηλεπικοινωνιών. Σιδηροδρομικά δρομολόγια ματαιώθηκαν σε ολόκληρη τη νότια Σουηδία, ενώ τα οδικά δίκτυα έγιναν απροσπέλαστα λόγω τεράστιων ποσοτήτων ξεριζωμένων δένδρων και πεσμένων καλωδίων ηλεκτροδότησης. Η θεομηνία είχε ως άμεση συνέπεια τον θάνατο εννιά ανθρώπων. Οι σουηδικές αρχές εκτιμούν ότι οι ζημιές που προκλήθηκαν είναι οι χειρότερες σε σύγκριση με οποιαδήποτε άλλη φυσική καταστροφή στη σύγχρονη εποχή στη Σουηδία.

4. Το κόστος βασικών ενεργειών εκτάκτου ανάγκης υπολογίζεται από τη Σουηδία σε 85,858 εκατ. ευρώ και έχει επιμερισθεί ανά κατηγορία ενεργειών. Το υπόψη ποσό περιλαμβάνει ασφαλίσιμες ενέργειες ύψους 1,177 εκατ. ευρώ. Επειδή οι πληρωμές από το Ταμείο περιορίζονται καταρχήν στη χρηματοδότηση μέτρων χρηματοδότησης για την αποκατάσταση μη ασφαλίσιμων ζημιών, το συνολικό ποσό των επιλέξιμων ενεργειών σύμφωνα με το άρθρο 3 παράγραφος 2 του κανονισμού 2012/2002 ανέρχεται σε 84,682 εκατ. ευρώ.

5. Οι σουηδικές αρχές εδήλωσαν ότι δεν υπάρχουν σχέδια για την υποβολή πρότασης με σκοπό να επέλθουν αλλαγές στα προγράμματα του Στόχου 2 στις πληγείσες περιοχές εξαιτίας της θύελλας. Το πρόγραμμα αγροτικής ανάπτυξης της Σουηδίας καλύπτεται καταρχήν ολοσχερώς από αναλήψεις υποχρεώσεων εντός των ορίων του δεδομένου δημοσιονομικού πλαισίου. Τα διοικητικά συμβούλια των κομητειών διαθέτουν κάποια περιθώρια ευελιξίας μεταξύ μέτρων για την προώθηση της αειφόρου ανάπτυξης σε αγροτικές περιοχές (π.χ. νέες προτεραιότητες στο πλαίσιο του εκάστοτε μέτρου επαγγελματικής κατάρτισης).

6. Οι σουηδικές αρχές έχουν επιβεβαιώσει ότι η ασφαλιστική κάλυψη δεν περιλαμβάνεται στις επιλέξιμες ενέργειες ύψους 84,682 εκατ. ευρώ για τις οποίες γίνεται λόγος στο ανωτέρω σημείο 4.

Για τους προεκτεθέντες λόγους, προτείνεται να γίνει δεκτή η αίτηση που έχει υποβάλει η Σουηδία ως αφορούσα «μείζονα καταστροφή» και να ενεργοποιηθεί ο μηχανισμός του Ταμείου Αλληλεγγύης.

Εσθονία

7. Η αίτηση υπεβλήθη στις 14 Μαρτίου 2005, εντός της προθεσμίας των δέκα εβδομάδων από την καταγραφή της πρώτης ζημίας στις 8 Ιανουαρίου 2005. Κατόπιν αιτήματος των υπηρεσιών της Επιτροπής, οι αρχές της Εσθονίας υπέβαλαν συμπληρωματικά στοιχεία, τα οποία παρελήφθησαν στις 6 Ιουνίου 2005.

8. Πρόκειται για θεομηνία. Η Εσθονία υπολογίζει ότι οι συνολικές άμεσες ζημίες ανέρχονται σε 47,868 εκατ. ευρώ. Επειδή το ποσό αυτό υπερβαίνει το όριο του 0,6% του ΑΕΕ της Εσθονίας (45,209 εκατ. ευρώ), η θεομηνία μπορεί να θεωρηθεί ως «μείζων φυσική καταστροφή», με αποτέλεσμα να εμπίπτει στο κύριο πεδίο εφαρμογής του κανονισμού 2012/2002.

9. Η θύελλα επηρέασε το 39% περίπου του εδάφους της Εσθονίας και το 18% περίπου του συνολικού πληθυσμού της χώρας. Οι κομητείες των δυτικών παραλίων επλήγησαν όχι μόνο από δυνατούς ανέμους, αλλά και από πλημμύρες. Η θύελλα προκάλεσε σοβαρότατες ζημιές στις υποδομές και τα δάση (εκτιμάται ότι ξεριζώθηκε πάνω από 1,1 εκατομμύριο στέρεων κυβικών μέτρων ξυλείας). Ο πληθυσμός υπέφερε κυρίως από μεγάλης κλίμακας διαταραχή της ηλεκτροδότησης και των τηλεφωνικών δικτύων λόγω της πτώσης δένδρων.

10. Το κόστος βασικών ενεργειών εκτάκτου ανάγκης οι οποίες είναι επιλέξιμες βάσει του άρθρου 3 παράγραφος 2 του κανονισμού 2012/2002 υπολογίζεται από την Εσθονία σε 19,644 εκατ. ευρώ και έχει επιμερισθεί ανά κατηγορία ενεργειών. Στο ποσό αυτό περιλαμβάνονται 5,752 εκατ. ευρώ για την πλήρη ανακατασκευή του κυματοθραύστη Narva-Jõesuu, έργο που υπερβαίνει τις ενέργειες που μπορούν να γίνουν δεκτές ως βασικές ενέργειες εκτάκτου ανάγκης. Ως εκ τούτου, η εκτίμηση πρέπει να διορθωθεί σε 16,768 εκατ. ευρώ κατ’ ανώτατο όριο.

11. Η Εσθονία έχει δηλώσει ότι για την αντιμετώπιση των άμεσων επιπτώσεων της θεομηνίας δεν χρησιμοποιήθηκαν άλλοι κοινοτικοί πόροι. Σχεδιάζεται ανακατανομή των Διαρθρωτικών Ταμείων στο πλαίσιο του μέτρου 4.2 «Ανάπτυξη περιβαλλοντικών υποδομών» (ΕΤΠΑ)» του Στόχου 1 ΕΕΠ, με στόχο την αποκατάσταση ζημιών που προκλήθηκαν από τη θύελλα σε περιορισμένη κλίμακα.

12. Σύμφωνα με τις αρχές της Εσθονίας, η ασφαλιστική κάλυψη δεν περιλαμβάνεται στις επιλέξιμες ενέργειες για τις οποίες γίνεται λόγος στο ανωτέρω σημείο 4.

Για τους προεκτεθέντες λόγους, προτείνεται να γίνει δεκτή η αίτηση που έχει υποβάλει η Εσθονία ως αφορούσα «μείζονα καταστροφή» και να ενεργοποιηθεί ο μηχανισμός του Ταμείου Αλληλεγγύης.

Λετονία

13. Η αίτηση υπεβλήθη στις 10 Μαρτίου 2005, εντός της προθεσμίας των δέκα εβδομάδων από την καταγραφή της πρώτης ζημίας στις 8 Ιανουαρίου 2005. Κατόπιν αιτήματος των υπηρεσιών της Επιτροπής, οι αρχές της Λετονίας υπέβαλαν συμπληρωματικά στοιχεία, τα οποία παρελήφθησαν στις 20 Ιουνίου 2005.

14. Πρόκειται για θεομηνία. Η Λετονία υπολογίζει ότι οι συνολικές άμεσες ζημίες ανέρχονται σε 192,590 εκατ. ευρώ. Επειδή το ποσό αυτό είναι το τριπλάσιο του ποσού που αντιστοιχεί στο 0,6% του ΑΕΕ της Λετονίας (59,092 εκατ. ευρώ), η θεομηνία μπορεί να θεωρηθεί ως «μείζων φυσική καταστροφή», με αποτέλεσμα να εμπίπτει στο κύριο πεδίο εφαρμογής του κανονισμού 2012/2002.

15. Μεταξύ των τριών χωρών της Βαλτικής, η Λετονία ήταν αυτή που επλήγη περισσότερο από τη θύελλα, ιδίως στις παραλιακές της περιοχές, όπου προκλήθηκαν επιπρόσθετες ζημίες από πλημμύρες. Η θύελλα προκάλεσε σοβαρότατες ζημίες στη γεωργία, τη δασοπονία, το δίκτυο ηλεκτρικής ενέργειας και άλλα δίκτυα υποδομών, τις μεταφορές και τις επικοινωνίες. Σε ό,τι αφορά τη δασοπονία, εκτιμάται ότι ξεριζώθηκαν περί τα 6,9 εκατομμύρια στέρεα κυβικά μέτρα ξυλείας, με αποτέλεσμα να αποσταθεροποιηθεί η αγορά ξυλείας, που αντιπροσωπεύει το 40% περίπου των εξαγωγών της Λετονίας. Ο πληθυσμός υπέφερε κυρίως από μεγάλης κλίμακας διαταραχή των δικτύων ηλεκτροδότησης, τηλεφωνικών επικοινωνιών και ύδρευσης/αποχέτευσης. Η θύελλα αναμένεται να δημιουργήσει προσκόμματα στην εφαρμογή της δημοσιονομικής πολιτικής της χώρας, π.χ. επηρεάζοντας αρνητικά το δημοσιονομικό έλλειμμα.

16. Το κόστος βασικών ενεργειών εκτάκτου ανάγκης οι οποίες είναι επιλέξιμες βάσει του άρθρου 3 παράγραφος 2 του κανονισμού 2012/2002 υπολογίζεται από τη Λετονία σε 57,191 εκατ. ευρώ και έχει επιμερισθεί ανά κατηγορία ενεργειών.

17. Η Λετονία έχει δηλώσει ότι για την αντιμετώπιση των άμεσων επιπτώσεων της θεομηνίας δεν χρησιμοποιήθηκαν άλλοι κοινοτικοί πόροι. Το πρόγραμμα βάσει των Διαρθρωτικών Ταμείων τροποποιήθηκε έτσι ώστε να είναι δυνατή η αποκατάσταση δασών που υπέστησαν ζημίες εξαιτίας της θύελλας.

18. Σύμφωνα με τις αρχές της Λετονίας, η ασφαλιστική κάλυψη δεν περιλαμβάνεται στις επιλέξιμες ενέργειες για τις οποίες γίνεται λόγος στο ανωτέρω σημείο 4.

Για τους προεκτεθέντες λόγους, προτείνεται να γίνει δεκτή η αίτηση που έχει υποβάλει η Λετονία ως αφορούσα «μείζονα καταστροφή» και να ενεργοποιηθεί ο μηχανισμός του Ταμείου Αλληλεγγύης.

Λιθουανία

19. Η αίτηση υπεβλήθη στις 16 Μαρτίου 2005, εντός της προθεσμίας των δέκα εβδομάδων από την καταγραφή της πρώτης ζημίας στις 8 Ιανουαρίου 2005. Κατόπιν αιτήματος των υπηρεσιών της Επιτροπής, οι αρχές της Λιθουανίας υπέβαλαν συμπληρωματικά στοιχεία, τα οποία παρελήφθησαν στις 15 Ιουνίου 2005.

20. Πρόκειται για θεομηνία. Η Λιθουανία υπολογίζει ότι οι συνολικές άμεσες ζημίες ανέρχονται σε 15,156 εκατ. ευρώ. Επειδή το υπόψη ποσό υπολείπεται του ορίου του 0,6% του ΑΕΕ της Λιθουανίας (94,261 εκατ. ευρώ), η θεομηνία δεν μπορεί να θεωρηθεί ως «μείζων φυσική καταστροφή» κατά την έννοια του κανονισμού 2012/2002. Παρόλα αυτά, η Λιθουανία επλήγη από την ίδια ανεμοθύελλα κατά τη διάρκεια της νύχτας της 8ης/9ης Ιανουαρίου 2005 η οποία είχε ως αποτέλεσμα τη μείζονα θεομηνία στη Λετονία. Για τον λόγο αυτό, έγινε δεκτό ότι εκπληρώνεται η προϋπόθεση για να μπορεί κατ’ εξαίρεση μία χώρα να λάβει ενίσχυση από το Ταμείο σύμφωνα με το άρθρο 2 παράγραφος 2 δεύτερη υποπαράγραφος του κανονισμού 2012/2002, όπου ορίζεται ότι γειτονική χώρα που επλήγη από την «ίδια καταστροφή» μπορεί επίσης να απολαύει ενίσχυσης από το Ταμείο.

21. Οι περιοχές που επλήγησαν περισσότερο είναι οι εξής: Klaipėda, Šiauliai, Telšiai, Panevėžys και Tauragė. Η θύελλα προκάλεσε σοβαρότατες ζημιές σε ιδιωτικές κατοικίες, δημόσια κτίρια, τουριστικά θέρετρα, προστατευτικούς φράχτες από άμμο στα παράλια, νοσοκομεία, καθώς και στα δίκτυα ηλεκτρικής ενέργειας και μεταφορών. Σε ό,τι αφορά τη δασοπονία, εκτιμάται ότι λόγω της θύελλας ξεριζώθηκε πάνω από 1 εκατομμύριο κυβικά μέτρα ξυλείας, με αποτέλεσμα να αποσταθεροποιηθεί η αγορά και να απαιτηθούν πρόσθετες δαπάνες για την προστασία των δασών από έντομα και τον καθαρισμό δασικών δρόμων. Η θύελλα προκάλεσε επίσης ζημίες σε πολιτιστικά μνημεία (κυρίως εκκλησίες και αρχοντικά).

22. Το κόστος βασικών ενεργειών εκτάκτου ανάγκης οι οποίες είναι επιλέξιμες βάσει του άρθρου 3 παράγραφος 2 του κανονισμού 2012/2002 υπολογίζεται από τη Λιθουανία σε 9,296 εκατ. ευρώ και έχει επιμερισθεί ανά κατηγορία ενεργειών.

23. Η Λιθουανία έχει δηλώσει ότι για την αντιμετώπιση των άμεσων επιπτώσεων της θεομηνίας δεν χρησιμοποιήθηκαν άλλοι κοινοτικοί πόροι. Η Λιθουανία δεν σχεδιάζει να κάνει χρήση των Διαρθρωτικών Ταμείων για να αντιμετωπίσει τις συνέπειες της θεομηνίας.

24. Οι λιθουανικές αρχές υποστηρίζουν ότι η ασφαλιστική κάλυψη για κρατική περιουσία δεν είναι υποχρεωτική, με αποτέλεσμα να μην έχουν ασφαλισθεί οι επιλέξιμες ενέργειες.

Για τους προεκτεθέντες λόγους, προτείνεται να γίνει δεκτή η αίτηση που έχει υποβάλει η Λιθουανία ως αφορούσα «καταστροφή ίδια με αυτή που έπληξε γειτονική χώρα» και να ενεργοποιηθεί ο μηχανισμός του Ταμείου Αλληλεγγύης.

Δασοπονία

Σημαντικό μέρος των συνολικών ζημιών και στις τέσσερις χώρες αφορούσε τον τομέα της δασοπονίας. Οι υπηρεσίες της Επιτροπής εξέτασαν τις εκτιμήσεις για τις ζημιές που προκλήθηκαν στο δασικό κεφάλαιο και διαπίστωσαν κάποιες διαφορές όσον αφορά τη μέθοδο αποτίμησης των ζημιών και τις υποκείμενες παραδοχές οι οποίες επιλέγονται στην κάθε περίπτωση. Παρόλα αυτά, είναι σκόπιμο να επισημανθεί ότι οι συνθήκες που χαρακτηρίζουν τη δασοπονία στις οικείες χώρες δεν είναι πλήρως συγκρίσιμες μεταξύ τους και ότι υφίστανται διαφορές στις αντίστοιχες αγορές ξυλείας. Ο υπολογισμός των εκτιμώμενων συνολικών ζημιών στηρίζεται στα στοιχεία που έχουν υποβληθεί από τα κράτη μέλη που έχουν υποβάλει αίτηση. Συνολικά, ο υπολογισμός των εκτιμώμενων συνολικών ζημιών που περιλαμβάνουν οι αιτήσεις είναι αποδεκτός.

Χρηματοδότηση

Ο συνολικός ετήσιος προϋπολογισμός που είναι διαθέσιμος για το Ταμείο Αλληλεγγύης ανέρχεται στο 1 δισεκατομμύριο ευρώ. Το 2005, έχει ήδη αποφασισθεί η διάθεση 5,667578 εκατ. ευρώ για παλαιότερες αιτήσεις, πράγμα που σημαίνει ότι εξακολουθούν να είναι διαθέσιμα 994,332422 εκατ. ευρώ.

Λαμβανομένου υπόψη ότι η πρωταρχική αιτιολογία για τη δημιουργία του Ταμείου ήταν η αλληλεγγύη, η Επιτροπή θεωρεί ότι η παροχή βοήθειας από το Ταμείο πρέπει να έχει προοδευτικό χαρακτήρα. Τούτο σημαίνει ότι, σύμφωνα με παλαιότερη πρακτική, η αναλογία της ζημίας που υπερβαίνει το σχετικό κατώφλι (0,6% του ΑΕΕ ή 3 δις ευρώ σε τιμές 2002, αναλόγως του ποιο από τα εν λόγω ποσά είναι το χαμηλότερο) πρέπει να οδηγεί σε παροχή βοήθειας μεγαλύτερης έντασης σε σύγκριση με τη ζημία μέχρι το κατώφλι. Το ποσοστό που έχει εφαρμοστεί κατά το παρελθόν προκειμένου να καθορισθεί το ύψος βοήθειας για μείζονες καταστροφές είναι 2,5% της συνολικής άμεσης ζημίας κάτω από το κατώφλι και 6% πάνω από το κατώφλι. Προτείνεται να εφαρμοσθούν τα ίδια ποσοστά και στην υπό εξέταση περίπτωση.

Το ύψος της βοήθειας από το Ταμείο που προτείνεται από την Επιτροπή στηρίζεται στα στοιχεία που έχουν διαθέσει οι αιτούσες χώρες.

Η Επιτροπή προτείνει τη χορήγηση των ακόλουθων ποσών:

(σε ευρώ) |

Άμεση ζημία | Ποσό με βάση το 2,5% | Ποσό με βάση το 6% | Προτεινόμενο συνολικό ποσό βοήθειας |

Σουηδία | 2 297 313 252 | 40 081 300 | 41 643 675 | 81 724 975 |

Εσθονία | 47 868 000 | 1 130 225 | 159 540 | 1 289 765 |

Λετονία | 192 590 000 | 1 477 300 | 8 009 880 | 9 487 180 |

Λιθουανία | 15 156 395 | 378 910 | 378 910 |

Σύνολο | 92 880 830 |

Το παραπάνω ποσό αποζημίωσης σημαίνει ότι το 25% τουλάχιστον του Ταμείου Αλληλεγγύης της Ευρωπαϊκής Ένωσης θα παραμείνει διαθέσιμο για ικανοποίηση αιτήσεων κατά το τελευταίο τρίμηνο του έτους, όπως επιτάσσει το άρθρο 4 παράγραφος 2 του κανονισμού 2012/2002.

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

Δημοσιονομικές προοπτικές Τομέας/υποτομέας | Δημοσιονομικές προοπτικές του 2005 | Προϋπολογισμός 2005 περιλαμβανομένων των ΔΠ 1 και 2/2005, ΠΔΠ 3-5/2005 | ΠΔΠ 6/2005 | Προϋπολογισμός 2005 περιλαμβανομένων των ΔΠ 1 και 2/2005, ΠΔΠ 3-6/2005 |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | |1. ΓΕΩΡΓΙΑ | | | | | | | | | |- Γεωργικές δαπάνες |44 598 000 000 | |42 835 450 000 |42 835 450 000 | | |42 835 450 000 |42 835 450 000 | |- Ανάπτυξη της υπαίθρου και συνοδευτικά μέτρα |6 841 000 000 | |6 841 000 000 |6 279 400 000 | | |6 841 000 000 |6 279 400 000 | |Σύνολο |51 439 000 000 | |49 676 450 000 |49 114 850 000 | | |49 676 450 000 |49 114 850 000 | | Περιθώριο | | |1 762 550 000 | | | |1 762 550 000 | | | 2. ΔΙΑΡΘΡΩΤΙΚΕΣ ΕΝΕΡΓΕΙΕΣ | | | | | | | | | |- Διαρθρωτικά ταμεία |37 247 000 000 | |37 291 564 455 |29 390 527 704 | | |37 291 564 455 |29 390 527 704 | |- Ταμείο συνοχής |5 194 000 000 | |5 131 932 989 |3 005 500 000 | | |5 131 932 989 |3 005 500 000 | |Σύνολο |42 441 000 000 | |42 423 497 444 |32 396 027 704 | | |42 423 497 444 |32 396 027 704 | | Περιθώριο | | |17 502 556 | | | |17 502 556 | | | 3. ΕΣΩΤΕΡΙΚΕΣ ΠΟΛΙΤΙΚΕΣ[3] |9 012 000 000 | |9 057 667 578 |7 923 781 439 |92 880 830 |92 880 830 |9 150 548 408 |8 016 662 269 | | Περιθώριο | | |-40 000 000 | | | |-40 000 000 | | | 4. ΕΞΩΤΕΡΙΚΕΣ ΕΝΕΡΓΕΙΕΣ |5 119 000 000 | |5 219 000 000 |5 476 162 603 | | |5 219 000 000 |5 476 162 603 | | Περιθώριο | | |-100 000 000 | | | |-100 000 000 | | | 5. ΔΙΟΙΚΗΣΗ |6 360 000 000 | |6 292 367 368 |6 292 367 368 | | |6 292 367 368 |6 292 367 368 | | Περιθώριο | | |67 632 632 | | | | 67 632 632 | | | 6. ΑΠΟΘΕΜΑΤΙΚΑ | | | | | | | | | |- Αποθεματικό εγγυήσεων |223 000 000 | |223 000 000 |223 000 000 | | |223 000 000 |223 000 000 | |- Αποθεματικό για επείγουσα βοήθεια[4] |223 000 000 | |223 000 000 |223 000 000 | | |223 000 000 |223 000 000 | |Σύνολο |446 000 000 | |446 000 000 |446 000 000 | | |446 000 000 |446 000 000 | | Περιθώριο | | |0 | | | |0 | | | 7. ΠΡΟΕΝΤΑΞΙΑΚΗ ΒΟΗΘΕΙΑ |3 472 000 000 | |2 081 000 000 |3 286 990 000 | | |2 081 000 000 |3 286 990 000 | | Περιθώριο | | | 1 391 000 000 | | | | 1 391 000 000 | | |8. ΑΝΤΙΣΤΑΘΜΙΣΗ |1 305 000 000 | |1 304 988 996 |1 304 988 996 | | |1 304 988 996 |1 304 988 996 | | Περιθώριο | | | 11 004 | | | | 11 004 | | | ΣΥΝΟΛΟ |119 594 000 000 |114 235 000 000 |116 500 971 386 |106 241 168 110 |92 880 830 |92 880 830 |116 593 852 216 |106 334 048 940 | | Περιθώριο | | |3 098 696 192 | | | |3 098 696 192 | | |

[1] ΕΕ L 248, 16.9.2002, σελ. 1.

[2] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης, ΕΕ L 311 της 14.11.2002

[3] Το ποσό που αφορά το Ταμείο Αλληλεγγύης της ΕΕ εγγράφεται καθ’ υπέρβαση των συναφών τομέων οι οποίοι προβλέπονται από τη διοργανική συμφωνία της 7ης Νοεμβρίου 2002 (ΕΕ C 283 της 20.11.2002).

[4] Περιλαμβάνονται 100 εκατ. ευρώ, τα οποία έχουν μεταφερθεί στο κονδύλιο βοήθειας εκτάκτου ανάγκης. Πρόσθετο ποσό ύψους 70 εκατ. ευρώ προβλέπεται να μεταφερθεί βάσει της συμφωνίας που επετεύχθη κατά τη διαδικασία συνδιαλλαγής της 15ης Ιουλίου 2005 στο πλαίσιο των διαβουλεύσεων για το ΠΔΠ 3/2005.